**Postupak pisanja preglednog rada**

**Zadatak:** Ova vežba je zamišljena da nauči studente da navode reference u tekstu, da pronalaze radove na internetu u međunarodnim časopisima, sastavljaju pregled literature i da ih nauči kako se pravilno pišu reference na kraju rada. Ova vežba je važna jer će koristiti studentima za buduđe pisanje master rada.

Svaki student treba da odabere jednu temu iz spiska ponuđenih tema dole, a koja koja mu se čini zanimljiva i da pronađe pet radova na tu temu u međunarodnim časopisima. Za pretragu je najbolje koristiti KOBSON akademsku mrežu, kojoj studenti mogu pristupiti u prostorijama škole. Studenti mogu pristupiti časopisima preko izdavača, a najpoznatiji su Elsevier (ikonica na KOBSON-u je SD), Wiley (ikonica na KOBSON-u je WI), Springer (ikonica na KOBSON-u je SP), EBSCO (ikonica na KOBSON-u je EB). Pretraga u časopisu se sprovodi tako što se u pretraživač u časopisu unese klučna reč ili reči, i onda časopis izbaci sve radove koji sadrže tu reč u naslovu ili abstraktu.

Pregledni rad treba da se napiše na tri strane i da sadrži tri poglavlja: uvod, pregled literature i zaključak. Pregledni rad može biti ocenjen sa maksimalno 15 poena. Zadatak studenata je da prikupi 5 ili više radova na jednu od tema koje su ponuđene ispod i da ih pročita. Da bi student stekao uvid u to o čemu je neko pisao, koji uzorak i metodologiju je koristio i do kakvih je zaključaka došao, dovoljno je da pročita apstrakt, zaključak i uvod. Kada pročita najmanje 5 radova, student u preglednom radu treba da opiše šta su autori istraživali, koji uzorak, odnosno koje zemlje su istraživali, koju metodologiju su koristili i do kakvih zaključaka su došli. Prilikom opisa rezultata drugih istraživača OBAVEZNO se navodi referenca u tekstu kako je u nastavku objašnjeno. U poglavlju zaključak, studenti iznose svoje mišljenje ili opšti zaključak do koga su drugi istraživači došli na temu koju su odabrali. Na kraju rada se obavezno navodi pun naziv referenci (radova) koji su korišćeni za pravljenje preglednog rada. Reference se formatiraju prema tzv. APA stilu. U nastavku je predstavljen primer pisanja jedne reference po APA stilu:

prezime prvo slovo imena godina izdanja naslov rada

Živkov, D., Kovačević, J., Papić-Blagojević, N. (2020). Measuring the effects of inflation and inflation uncertainty on output growth in the Central and Eastern European Countries. *Baltic Journal of Economics*, 20(2), 218-242.

 volumen izdanje broj strana naziv časopisa

Pravilan način navođenja referenci u tekstu je sledeći:

1. ako je na referenci samo jedan autor, onda se u testu navodi prezime autora i godina izdanja tog rada, npr. Živkov (2020).
2. ako se na referenci nalaze dva autora, onda se u tekstu navode prezimena oba autora i godina izdanja tog rada, npr. Živkov i Kovačević (2020).
3. Ako se na referenci nalaze tri i više autora, onda se u tekstu navodi samo prezime prvog autora uz nastavak „i drugi“ i godina izdanja tog rada, npr. Živkov i drugi (2020).

Reference se **NIPOŠTO** ne pišu u fusnoti. Fusnote služe da pojasne neki pojam iz teksta i samo se koriste u tom slučaju. Reference u tekstu se pišu na predhodno objašnjen način.

**PONUĐENE TEME:**

1. Nepokriveni paritet kamatnih stopa
2. Tejlorovo pravilo
3. Efekat prelivanja šokova između akcija i deviznog kursa
4. Okunov zakon
5. Dinamička korelacija između akcija
6. Efekat prelivanja volatilnosti između akcija i deviznog kursa
7. Dinamička korelacija između deviznih kurseva
8. Veza između nafte i akcija
9. Efekat prelivanja šokova između akcija
10. Veza između nafte i deviznog kursa
11. Sinhronizacija poslovnih ciklusa između zemalja
12. Efekat prelivanja volatilnosti između obveznica

Ako student ima svoju temu na koju bi pisao pregledni rad (potencijalni master rad), onda može da vrši pretragu te teme u časopisima i taj pregled literature može da koristi kasnije u master radu, odnosno time bi jedno poglavlje master rada bilo već napisano.

KOBSON je koristan za pretragu radova jer dozvoljava besplatan pristup radovima, koji se inače plaćaju. Za studente kojima je nezgodno da dođu u školu kako bi pristupili KOBSON-u, u nastavku su dati nazivi časopisa čijim radovima može da se pristupi besplatno, jer oni imaju tzv. open access. To su sledeći časopisi: Czech Journal of Economics and Finance, Baltic Journal of Economics, International Journal of Finance and Economics, Borsa Istanbul Review, Economic Research – Ekonomska Istraživanja. Ovim časopisima može da se pristupi jednostavnom pretragom u Google.